Konsepsjono ežeras
Konsepsjono ežeras (isp. Laguna Concepción, keč. Kunsipsyun qucha) – ežeras rytų Bolivijoje, Santa Kruso departamente, Čikitanijoje. Telkšo 248 m aukštyje virš jūros lygio. Ilgis 21 km, plotis iki 16 km. Plotas smarkiai kinta, priklausomai nuo metų laiko. Krantai miškingi, užpelkėję. Įteka Kimonės upė (iš Isosogo pelkynų), išteka Itonomaso upė, priklausanti Amazonės baseinui. Konsepsjono ežeras priklauso Ramsaro konvencijos saugomiems pelkynams.